Kwart van die jeug ondersteun glo MalemaJulius Malema Een uit vier jong Suid-Afrikaners sal glo vir die geskorste ANC-jeugligaleier, Julius Malema, stem as hy ŉ party op die been bring. Pondering Panda, ŉ verbruikersinsigtemaatskappy, het onlangs ŉ meningspeiling gedoen en dié inligting Woensdag bekend gemaak. “Dit is duidelik dat ŉ beduidende hoeveelheid jongmense ongelukkig is met die ANC en Julius Malema sal ondersteun indien hy ŉ nuwe politieke party stig,” het Shirley Wakefield, woordvoerder van die maatskappy, gesê. Volgens die verslag het 3 585 jongmense tussen die ouderdom van 18 en 34 regoor Suid-Afrika aan die opname deelgeneem. Uit die opname sal 35% vir die ANC stem, 25% het gesê hulle sal vir Malema se party stem, 15% het aangedui dat hulle vir die DA sal stem. Altesaam 14% het gesê hulle sal nie vir enige party stem nie en 6% het aangedui hulle sal vir ŉ ander party stem. Die laaste 4% was onseker vir wie hulle sal stem. Aldus die opname is die meeste van Malema se ondersteuners jong swart Suid-Afrikaners.